b'\n_START_ARTICLE_\nNepilnos informacijos rinka\n_START_PARAGRAPH_\nNepilnos informacijos rinka (angl. market with imperfect information) \xe2\x80\x93 rinka, kurioje pirk\xc4\x97jai ir pardav\xc4\x97jai nepilnai ir nevienodai informuoti apie reali\xc4\x85 preki\xc5\xb3 vert\xc4\x99, j\xc5\xb3 paklaus\xc4\x85 bei pasi\xc5\xabl\xc4\x85. Nepilnos informacijos rinkas matemati\xc5\xa1kai analizuoti daug sud\xc4\x97tingiau. Nors yra vienintelis b\xc5\xabdas informacijai b\xc5\xabti pilnai ir pakankamai, yra be galo daug b\xc5\xabd\xc5\xb3 informacijai b\xc5\xabti nepakankamai. Kadangi absoliu\xc4\x8diai visko \xc5\xbeinoti ne\xc4\xafmanoma, bet kuri rinka gali b\xc5\xabti laikoma nepilnos informacijos rinka. Ta\xc4\x8diau informacijos tr\xc5\xabkumo \xc4\xaftaka \xc5\xbeenkliai pasirei\xc5\xa1kia tik jei \xc5\xa1io ne\xc5\xbeinojimo mastai ir reik\xc5\xa1m\xc4\x97 pakankamai dideli.\n_START_SECTION_\nAsimetrin\xc4\x97s informacijos rinka\n_START_PARAGRAPH_\nAtskiras nepilnos informacijos atvejis yra asimetrin\xc4\x97 informacija, kuomet viena pus\xc4\x97 (pirk\xc4\x97jas ar pardav\xc4\x97jas) apie tikr\xc4\x85j\xc4\x85 prek\xc4\x97s vert\xc4\x99 \xc5\xbeino daugiau. Pavyzd\xc5\xbeiui, darbuotojas apie savo sugeb\xc4\x97jimus \xc5\xbeino daugiau nei j\xc4\xaf priimantis darbdavys, but\xc4\x85 ar automobil\xc4\xaf parduodantis senasis savininkas apie \xc5\xa1i\xc4\x85 nuosavyb\xc4\x99 \xc5\xbeino daugiau, nei j\xc4\x85 perkantis naujasis savininkas, sveikatos draudimo sutart\xc4\xaf sudarantis klientas apie savo sveikat\xc4\x85 ir \xc4\xafpro\xc4\x8dius \xc5\xbeino daugiau nei draudimo kompanija, firmos savininkas \xc5\xbeino apie firm\xc4\x85 daugiau nei norintis \xc4\xaf j\xc4\x85 investuoti investitorius ar galintis suteikti kredit\xc4\x85 bankas ir pan. Jei informacijos asimetrija pakankamai reik\xc5\xa1minga, kuriant rinkos matematinius modelius \xc4\xaf j\xc4\x85 turi b\xc5\xabti atsi\xc5\xbevelgta.\n_START_SECTION_\nReik\xc5\xa1m\xc4\x97\n_START_PARAGRAPH_\nInformacijos tr\xc5\xabkumas i\xc5\xa1kraipo teising\xc4\x85 konkurencij\xc4\x85 ir trukdo pasiekti prek\xc4\x97s ar paslaugos kain\xc4\x85, kuri po ilgo laiko nusistov\xc4\x97t\xc5\xb3 laisvojoje rinkoje visiems turint pakankamai prek\xc4\x97s kainai \xc4\xaftakos turin\xc4\x8di\xc5\xb3 \xc5\xbeini\xc5\xb3. Vietoj to stebimas \xe2\x80\x9einformacinis triuk\xc5\xa1mas\xe2\x80\x9c, kuomet ta pati prek\xc4\x97 skirting\xc5\xb3 pardav\xc4\x97j\xc5\xb3 si\xc5\xabloma ir s\xc4\x97kmingai parduodama u\xc5\xbe skirting\xc4\x85 kain\xc4\x85, arba nevienodos vert\xc4\x97s prek\xc4\x97s parduodamos u\xc5\xbe pana\xc5\xa1i\xc4\x85 kain\xc4\x85. \xc5\xa0is triuk\xc5\xa1mas paprastai vertinamas kaip labai neigiamas rei\xc5\xa1kinys. Yra netgi nuomoni\xc5\xb3 jog b\xc5\xabtent didelis informacinio triuk\xc5\xa1mo lygis s\xc4\x85lygojo krizes, staiga pakeitus socialistin\xc4\x99 santvark\xc4\x85 \xc4\xaf kapitalistin\xc4\x99. Ta\xc4\x8diau, suprantama, pardav\xc4\x97jui paprastai neapsimoka atskleisti savo prek\xc4\x97s tr\xc5\xabkumus. Neretai stebimas ir nenoras atskleisti prek\xc4\x97s kain\xc4\x85: ji papildoma \xc4\xafvairiais uosto, kuro, privalomo draudimo ir kitokiais mokes\xc4\x8diais, kurie visi paai\xc5\xa1k\xc4\x97ja tik i\xc5\xa1 ties\xc5\xb3 nusipirkus prek\xc4\x99 ar paslaug\xc4\x85. Kai kurios parduotuv\xc4\x97s draud\xc5\xbeia u\xc5\xbesira\xc5\xa1in\xc4\x97ti parduodam\xc5\xb3 preki\xc5\xb3 kainas._NEWLINE_Jei konkre\xc4\x8dioje \xc5\xabkio \xc5\xa1akoje \xc4\xafmanoma daugiavariantin\xc4\x97 pusiausvyra, labai didelis informacinis triuk\xc5\xa1mas gali pervesti rink\xc4\x85 \xc4\xaf vien\xc4\x85 neoptimali\xc5\xb3 b\xc5\xabsen\xc5\xb3. Darbo rinkoje, informacinis triuk\xc5\xa1mas s\xc4\x85lygoja skirtingose vietose u\xc5\xbedirbamus nevienodus pana\xc5\xa1ios kompetencijos ir i\xc5\xa1silavinimo darbuotoj\xc5\xb3 atlyginimus. Manoma, jog informacinis triuk\xc5\xa1mas taip pat trukdo \xc4\xaf monopolistin\xc4\x99 rink\xc4\x85 ateiti naujam gamintojui.\n_START_SECTION_\nKovos b\xc5\xabdai\n_START_PARAGRAPH_\nKadangi nepilna informacija i\xc5\xa1kraipo rinkos mechanizm\xc4\x85 ir galop s\xc4\x85lygoja neoptimali\xc4\x85 \xc5\xbemoni\xc5\xb3 veikl\xc4\x85, su ja si\xc5\xabloma kovoti kuriant informacijos kaupimo ir atskleidimo iniciatyvas. Pavyzd\xc5\xbeiui, l\xc4\x97ktuvo biliet\xc4\x85 perkantis \xc5\xbemogus turi \xc5\xbeinoti \xc4\xafvairi\xc5\xb3 aviakompanij\xc5\xb3 paslaugas ir kainas, u\xc5\xbeuot pri\xc4\x97m\xc4\x99s arba atmet\xc4\x99s ribot\xc4\x85 kiek\xc4\xaf specialiai atrinkt\xc5\xb3 pasi\xc5\xablym\xc5\xb3. Pardavimo skelbimai su nurodyta tikslia kaina turi b\xc5\xabti spausdinami pigiau. Darbo santyki\xc5\xb3 srityje, darbdaviams patariama d\xc4\x97mesingiau ai\xc5\xa1kintis reali\xc4\x85 naujai priimam\xc5\xb3 darbuotoj\xc5\xb3 kompetencij\xc4\x85.'